1.1.Postojeći instrumenti i provedba

1.1.1.Nacionalna razina

Općenito se vrste politike u vezi s uslugama smještaja u turizmu bitno razlikuju. Države članice su u 2013. pozvane da u upitniku opišu nacionalna pravila o sigurnosti usluga smještaja u turizmu (uz ostale usluge). Od 24 države članice koje su dostavile podatke, 21 je izvijestila da ima opće propise o tim uslugama kao kategoriji (opći zakon o sigurnosti usluga, o sigurnosti proizvoda, o zaštiti potrošača ili o sigurnosti na radu), dok je 17 država članica izvijestilo da ima detaljne sektorske propise o uslugama smještaja, koji su u 6 slučajeva nadopunjeni samoregulacijom. Dvije države članice nisu prijavile postojanje horizontalnih ili sektorskih politika.

Pregledom sadržaja prijavljenih sektorskih propisa omogućena je detaljnija usporedba među državama članicama. Mjerodavna nadležna tijela dobila su popis odredbi koje se odnose na sigurnost (vidjeti tablicu u nastavku) i od njih je zatraženo da navedu koje od tih odredbi postoje u njihovom nacionalnom zakonodavstvu. Od 17 država članica u kojima postoje sektorski propisi (AT, BE, CY, CZ, DE, EL, ES, ET, FR, HR, IT, LT, LU, MT, PL, PT, SK), velika većina (13 država članica) sadržava odredbe koje se odnose na stanje objekata; opća obveza pružanja samo sigurnih usluga postoji u 8 slučajeva, a obveze koje se odnose na kvalifikacije pružatelja usluga potrebne su u 10 slučajeva. S druge strane, u samo polovici tih država članica (DE, EL, CZ, HR, LU, MT, PL, PT, SK) zakonom je propisano osnivanje nadležnih tijela za praćenje i djelovanje. Osim toga, samo 5 država (LU, MT, CZ, PL, EL) ima odredbe o utvrđivanju i procjeni rizika i samo u 2 (CZ, PL) postoji obveza obavješćivanja nadležnih tijela o rizicima i nesrećama povezanim s pružanjem usluga – važan alat za svrhe usporedbe u EU-u.

U dijagramu u nastavku prikazan je sadržaj postojećih sektorskih propisa iz 17 država članica koje su odgovorile na upitnik.

1.1.2.Europska razina

Sloboda pružanja usluga uređena je člancima 56. – 62. UEU-a. Cilj je Direktive 2006/123/EZ o uslugama na unutarnjem tržištu olakšati ostvarivanje slobode poslovnog nastana za pružatelje usluga i slobode kretanja usluga i tako omogućiti pružateljima usluga u EU-u poslovanje u bilo kojoj drugoj državi članici EU-a. Ta se Direktiva ne bavi posebno pitanjem sigurnosti usluga. Međutim, u članku 18. Direktive predviđena su odstupanja od slobode pružanja usluga (članak 16.) pod određenim uvjetima i posebnim slučajevima povezanima sa sigurnošću usluga. Država članica primateljica može u tim uvjetima iznimno primijeniti svoje zahtjeve na određenog pružatelja dolaznih usluga u odnosu na pružanje određene usluge. U skladu s uvjetima iz članka 23. Direktive, države članice mogu osigurati da pružatelji čije usluge predstavljaju izravnu i posebnu opasnost za zdravlje ili sigurnost zaključe odgovarajuće osiguranje profesionalne odgovornosti. Obveza uzajamne pomoći za državu članicu poslovnog nastana obuhvaća, posebno, podatke o riziku ozbiljne opasnosti za zdravlje ili sigurnost (članak 29. stavak 3.). I konačno, u članku 26. predviđen je okvir za mjere dobrovoljnog osiguranja jačanja kvalitete usluga u pogledu certificiranja ili ocjene djelatnosti pružatelja usluga, sastavljanja povelja o kvaliteti ili oznaka i povelja te razvoja dobrovoljnih europskih normi za usluge.

U odnosu na sigurnost usluga povezanih s turizmom, ne postoji sveobuhvatno zakonodavstvo na razini EU-a. Jedini je instrument koji se odnosi na sigurnost smještaja u turizmu Preporuka Vijeća 86/666 o zaštiti od požara u postojećim hotelima, u kojoj su definirani minimalni sigurnosni standardi za sve hotele u EU-u (kapaciteta od barem 20 gostiju) i preporučuje se državama članicama da poduzmu odgovarajuće mjere za jamčenje tih sigurnosnih standarda kada postojeći zakoni nisu dovoljni.

Osim toga, nizom instrumenata i inicijativa EU-a u raznim područjima politika (npr. REACH, građevinski proizvodi, sigurnost na radnom mjestu, profesionalne kvalifikacije, okoliš i putovanja u paket aranžmanima) može se izravno ili neizravno pridonositi sigurnosti usluga smještaja u turizmu.

Na primjer, u okviru provedbe Uredbe (EU) br. 305/2011 o građevnim proizvodima, Komisija je zatražila od CEN-a/CENELEC-a da čim prije moguće razvije usklađenu normu o detektorima ugljičnog monoksida. Normom će biti potvrđena certifikacija treće stranke za te proizvode te će se osigurati odgovarajuća osjetljivost i navesti istek roka trajanja.

1.1.3.Praćenje i provedba

Jedini postojeći europski instrument kojim se uređuje zaštita od požara u turističkim smještajnim objektima nije obvezujuće prirode i stoga njegova provedba nije obavezna. Komisija je u lipnju 2011. predstavila izvješće o primjeni preporuke u državama članicama. Zaključak je izvješća da minimalni sigurnosni standardi propisani u preporuci nisu potpuno ispunjeni iako se preporukom pridonijelo povećanju razine sigurnosti u hotelima diljem EU-a.

FTO-ABTA (Savez turističkih djelatnika spojen sa Britanskim turističkim savezom) na vlastitu je inicijativu proveo u 2009. studiju o usklađenosti pružatelja smještaja u turizmu koji primjenjuju vlastite metode inspekcije i izvješćivanja industrije u UK-u s postojećim pravilima o protupožarnoj zaštiti, uključujući s Preporukom 86/666. Djelatnici organizatora putovanja (tj. posebno osposobljeno osoblje odmarališta ili specijalizirano osoblje za zdravlje i sigurnost) ili vanjski konzultanti pregledali su 2 123 objekta u 10 država članica EU-a.

U studiji je prikazan sažetak ocjena objekata po državama iz kojih su očite velike nacionalne razlike u normama protupožarne zaštite u odmaralištima. Kao potvrda pouzdanosti prikupljenih podataka, u studiji je istaknuto da organizatori putovanja nemaju razloga u svojoj evidenciji (bez obzira jesu li ju sami izradili ili je proizvod konzultanta) prikazati lošiju sliku objekata od one koja je utvrđena.

Država članica Hotel nije primjeren za uporabu ili ima velike nedostatke Hotel ima ozbiljnih nedostataka koje je potrebno hitno ispraviti Hotel ima nedostataka koje je potrebno što hitnije ispraviti Zaštita od požara u hotelu zadovoljavajuća je – nedostaci su manji i lako ih je ispraviti Ukupan broj pregledanih hotela Austrija 43 % 32 % 11 % 15 % 324 Bugarska 22 % 32 % 14 % 32 % 76 Cipar 10 % 19 % 16 % 55 % 186 Francuska 31 % 15 % 27 % 28 % 199 Grčka 12 % 19 % 12 % 57 % 292 Italija 20 % 22 % 11 % 46 % 171 Malta 16 % 19 % 14 % 52 % 64 Portugal 11 % 13 % 12 % 64 % 171 Španjolska 6 % 19 % 17 % 58 % 640 UKUPNO 2 123

Nadalje, u studiji je zaključeno da 38 % objekata koje su pregledali organizatori putovanja i njihovi konzultanti vjerojatno nije u skladu s Preporukom 86/666 o zaštiti od požara u postojećim hotelima.